La Llei 15/1990, de 9 de juliol, d'ordenació sanitària de Catalunya, va posar de manifest la voluntat de l'administració sanitària catalana de potenciar la qualitat assistencial.
Aquesta voluntat es va fer palesa amb la regulació de l'acreditació dels centres hospitalaris que estableix l'Ordre del Departament de Sanitat i Seguretat Social de 10 de juliol de 1991 (DOGC núm. 1477, de 7.8.1991).
Tanmateix, factors tals com la naturalesa limitada dels recursos econòmics, el desenvolupament tecnològic, l'especialització dels professionals i el progressiu desplaçament del malalt cap a l'eix del sistema, han configurat una importància creixent de la qualitat en l'àmbit sanitari.
Aquesta importància adquireix encara més rellevància pel fet que en els darrers anys s'han introduït noves formes de gestió del sistema sanitari, en virtut de les quals es diferencia entre proveïdors, compradors i finançadors de serveis sanitaris, fet que obliga especialment l'administració a vetllar per la qualitat assistencial dels prestadors de serveis sanitaris.
En conseqüència, es fa palesa la necessitat de dotar el sistema sanitari d'indicadors per mesurar l'activitat assistencial i els seus resultats, així com també d'eines que permetin avaluar de forma objectiva i comparable l'efectivitat, la seguretat, el cost i l'avaluació científica de les noves tecnologies sanitàries.
Amb aquest motiu, i per tal de promoure l'excel·lència en la provisió de serveis de salut i l'eficiència en l'ús dels recursos sanitaris, es considera convenient l'existència d'un òrgan, participat per totes les institucions i professionals interessats, que estudiï, avaluï i promogui la implantació d'aquells indicadors, eines i tècniques que hagin de permetre la millora de la qualitat assistencial que reben els ciutadans.
D'acord amb el que s'ha exposat, i fent ús de les facultats que em confereixen l'article 10 de la Llei 15/1990, de 9 de juliol, d'ordenació sanitària de Catalunya, i els articles 12 i 22 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Es crea el Consell Assessor de Qualitat Assistencial com a òrgan assessor adscrit a la Direcció General de Recursos Sanitaris del Departament de Sanitat i Seguretat Social.
El Consell Assessor de Qualitat Assistencial té com a objectiu últim promoure l'excel·lència en la provisió de serveis de salut i l'eficiència en l'ús dels recursos de les organitzacions de salut a Catalunya, mitjançant el desenvolupament de les funcions que li són encomanades.
Corresponen al Consell Assessor de Qualitat Assistencial les funcions següents:
a) Assessorar els òrgans del Departament de Sanitat i Seguretat Social en matèria de política de qualitat assistencial.
b) Elaborar estudis i informes sobre la qualitat i acreditació dels centres sanitaris de Catalunya.
c) Proposar l'adopció de mesures dirigides a garantir el reconeixement dels ciutadans com a principals beneficiaris de les polítiques en matèria d'acreditació i qualitat dels centres sanitaris.
d) Promoure la millora contínua de la qualitat assistencial dels centres sanitaris assistencials de Catalunya mitjançant la definició de línies marc d'actuació i la realització d'activitats de formació, recerca i avaluació de serveis sanitaris.
e) Elaborar i difondre la informació que possibiliti l'adopció de mesures de millora de la qualitat dels serveis sanitaris.
4.1 El Consell Assessor de Qualitat Assistencial té la composició següent:
a) President: el conseller de Sanitat i Seguretat Social o persona en qui aquest delegui.
Tres representants del Departament de Sanitat i Seguretat Social.
Dos representants del Servei Català de la Salut.
Tres representants de les organitzacions associatives de proveïdors de serveis sanitaris, cadascun d'ells a proposta d'una de les entitats següents: Unió Catalana d'Hospitals, Consorci Hospitalari de Catalunya i Agrupació Catalana d'Establiments Sanitaris.
Un representant de la Unió Catalana d'Entitats Asseguradores i Reasseguradores.
Un representant de l'Agència d'Avaluació de Tecnologia i Recerca Mèdiques.
Un representant del Consell de Col·legis de Metges de Catalunya.
Un representant del Consell de Col·legis de Farmacèutics de Catalunya.
Un representant del Consell de Col·legis de Diplomats en Infermeria de Catalunya.
Un representant de l'Acadèmia de les Ciències Mèdiques de Catalunya i Balears.
Un representant del Consell Interuniversitari de Catalunya.
Un representant de la Coordinadora d'Usuaris de la Sanitat.
Un representant del Centre Català de Qualitat.
Entre un i cinc professionals o representants d'entitats de reconegut prestigi en el camp de la qualitat assistencial, a proposta del conseller de Sanitat i Seguretat Social.
4.2 Els vocals els nomenarà el conseller de Sanitat i Seguretat Social a proposta de les entitats que representen.
4.3 Actuarà com a secretari un tècnic del Departament de Sanitat i Seguretat Social designat pel seu titular a proposta del director general de Recursos Sanitaris, que podrà ser membre de la Comissió o no ser-ho.
En aquest darrer cas, el secretari actuarà amb veu però sense vot.
4.4 El nomenament dels vocals del Consell Assessor de Qualitat Assistencial tindrà una durada de quatre anys, sens perjudici que puguin ser reelegits successivament per períodes de temps iguals.
5.1 El Consell Assessor de Qualitat Assistencial es reunirà en sessió ordinària almenys una vegada al semestre, i sempre que el president consideri convenient convocar-lo.
5.2 El Consell Assessor de Qualitat Assistencial ha de fixar les seves normes de funcionament intern que, en tot cas, s'ajustaran a les disposicions generals reguladores del funcionament dels òrgans col·legiats.
El Consell Assessor de Qualitat Assistencial podrà constituir grups de treball per a l'estudi de temes específics.
Els grups de treball estaran integrats per membres del Consell Assessor de Qualitat Assistencial, d'entre els quals es nomenarà un coordinador, així com per altres experts i tècnics no membres que el president d'aquest Consell Assessor designi a proposta del coordinador.
Els informes i dictàmens del Consell Assessor de Qualitat Assistencial, així com les conclusions dels grups de treball que es constitueixin per a temes específics, no tindran caràcter vinculant.
Els membres del Consell Assessor de Qualitat Assistencial podran rebre les dietes i indemnitzacions que els corresponguin, d'acord amb la normativa vigent.
—1 Es faculta el director general de Recursos Sanitaris per adoptar les mesures necessàries per a l'execució del que estableix la present Ordre.
—2 Aquesta Ordre entrarà en vigor l'endemà de la seva publicació al Diari Oficial de la Generalitat de Catalunya.
Barcelona, 19 de desembre de 2000